式賢和杜夔府百韻過余秋崖下大篇舂容筆力遒勁于其歸也聊復效顰
作者：方岳
朝代：宋

paragraphs: 林壑黄昏外，衡門紫翠邊。
火耕今已老，雲卧幾何年。
棋斂將殘局，篙回興盡船。
畫麟真已矣，騎犢適悠然。
野性難拘束，時情易變遷。
獨携青玉杖，自拾錦囊篇。
磊塊心逾小，崎嶇智未圓。
別營三徑草，規作一壺天。
紙帳嵐霏重，崖花雨滴偏。
到頭新歲月，行脚舊山川。
鶴冷通房宿，猿愁隔樹懸。
菊餐金顥露，蘚當水衡錢。
儘懶從吾睡，雖窮不受憐。
半生資馬磨，三嘆向龍泉。
霜檻千林瘦，春燈四壁穿。
陰霾知病骨，寒意入詩肩。
竹母誰分種，茶僧略具員。
對山徐自遣，與世久無緣。
風月於人厚，雲霄不爾便。
接筩通暗溜，洗硯試輕烟。
未暇思身後，何如了目前。
閒爲真富貴，健是小神仙。
夜磬番僧講，秋帆賈客傳。
遠遊天漠漠，危誦水湲湲。
墾隴時同喫，分溪手自煎。
山厨尊土菌，石鼎鄙葷羶。
愛此窗三尺，寬于室九筵。
忽驚南牧馬，吹過逆風鸇。
聖日清如許，妖星竟不悛。
閭閻飛羽檄，江漢足矛鋋。
哀痛絲綸詔，英雄將相權。
旄頭森似彗，駿骨詎如攣。
朋黨相仍斥，誅求一切蠲。
中庸方謹獨，無逸不畋。
天意憂勤甚，人知性命全。
掄材虞稷契，邁德漢文宣。
定亂連三箭，扶顛在一賢。
戍兵增竈萬，侍女出宮千。
置柵從人欲，開榛自我先。
民勞魚潑剌，版築騎蹁躚。
傅野親持鍤，虞琴幸改絃。
經營聯砦壁，形勝借蹄筌。
有備曾微此，無謀莫甚焉。
貉緣熊道誤，驥或蟻封還。
急務歌常武，清談絕又玄。
腐紅銷鎧甲，穉綠失桑田。
老子今元亮，何人昔魯連。
三邊今按甲，一飯許烹鮮。
鄂渚骸平壘，荆州指掬舷。
竟孤明月約，難染碧雲牋。
稍喜妖氛退，重爲逸興牽。
幽人甘寂寞，佳客慰迍邅。
松桂深培養，詩書肯廢捐。
披胸呈突兀，迸齒落清漣。
巨跡宜瞻華，靈源盍導瀍。
孰能當北面，何事過東阡。
英妙奔前轍，吾衰懶後鞭。
一言開蠖濩，千里對嬋娟。
莫作沾泥絮，端如蛻殻蟬。
江湖情浩蕩，風雪語連綿。
雋永纔殘藁，奇溫只破氈。
水聲湘浦瑟，梅片壽陽鈿。
尚覺山如畫，何堪筆似椽。
交遊分半席，談笑俯層巔。
共指辭章病，寧無寶劑痊。
性根如有棘，業語漫生蓮。
到海江千折，撐空石一拳。
氄毛卑燕雀，鬐鬛奮鯨鱣。
龜玉毋須藉，龍駒不用韉。
文心聊爾爾，道脈始涓涓。
霽月行濂水，春風入孔壖。
訓言今具在，文字肯相纏。
鵰老秋方擊，魚鰥夜不眠。
麥維經歲茂，穀亦得霜堅。
我輩寧迂闊，人皆鬭小妍。
幾多花藹藹，輕薄蝶翩翩。
垂世何關此，留情盍審旃。
書林窺秘寶，典冊上台躔。
餘事輕王粲，微名老鄭虔。
六經皆鼓吹，萬象盡鎔甄。
不爾鸞膠續，空令兔穎駢。
曉行溫草卷，夜讀絕韋編。
文會吾何有，詩盟詎敢專。
駑材諳舊路，驚羽落虛弦。
雖乏三年艾，猶能一指禪。
意存圖自省，言到亦忘詮。
但使我爲我，不幾燕伐燕。
蟲魚真瑣碎，鴻鵠要孤鶱。
國步今寧謐，鄉情頼款延。
地鑪煨熟火，野飯壓饑涎。
已掃秋風榻，其如雨夜鵑。
淄澠工濫載，管鮑闕周旋。
大雅推鄒魯，長年問偓佺。
極知荷塢陋，漸慨芰裳褰。
苹聚呦呦鹿，滄連跕跕鳶。
襟期將子共，禮數莫吾愆。
上聖天同大，中興石可鎸。
廟廊春郁穆，岩穴草葱芊。
人好鳥還好，身孱氣不孱。
興來頻寫寄，一一尚能銓。